text: Stort overskud i Billund Lufthavn
  15 marts 2016 kl. 09.57
  Flere passagerer og et overskud på 43,6 millioner kroner betyder, at 2015 blev et rigtig godt år.
  Antallet af rejsende, der i løbet af 2015 benyttede sig af Billund Lufthavn, nåede op på ialt 2.909.231 og det betyder, at der er tilfredshed hos både direktionen og bestyrelsen i Billund Lufthavn. Det oplyser lufthavnen i en pressemeddelelse.
  -Det er udtryk for en stigende effektivitet i lufthavnen, dels begrundet i investeringer i teknologiske forbedringer og en kompetent indsats fra medarbejdernes side, siger bestyrelsesformand Claes Nylandsted Andersen.
  Overskuddet for 2015 er mere end dobbelt så stort som i 2014, hvor det var på 21,5 millioner kroner.
  Årets omsætning på 649,2 millioner kroner er en stigning på 4,5 procent i forhold til året før.
  -De mange nyheder, der kom i første halvdel af året bidrog godt til stigningen, ligesom en række af de eksisterende flyselskaber oplevede en god fremgang, siger lufthavnsdirektør Kjeld Zacho Jørgensen.
  Målet for 2016 er nu, at lufthavnen går efter at runde de tre millioner passagerer og ifølge lufthavnsdirektør Kjeld Zacho Jørgensen, så er der gode chancer for, at det nok skal lykkedes.
  